**Snacky** on suomalainen hampurilaisravintoloiden tuotemerkki ja aikoinaan useissa kaupungeissa toiminut drive in -hampurilaiskioskiketju. Vuonna 1980 perustettu ketju toimi ensin vuoteen 1995 asti ja uudelleen 2007–2015. Ketjun ajauduttua konkurssiin sen omistaja tuomittiin törkeistä talousrikoksista vankeuteen. Snacky palasi vuonna 2021 jälleen takaisin, nyt tuoteryhmänä Ride Kitchen Oy:n virtuaaliravintolassa, josta voi ostaa Snacky-tuotteita Foodoran ja Woltin kautta.  Lisäksi tuotemerkin omistavalla Snacky Oy:llä on kaksi kivijalkaravintolaa Espoon Mikkelässä ja Helsingin Ruskeasuolla.

Historiaa
---------

Snacky-hampurilaisketju toimi ensimmäisen kerran vuosina 1980–1995. Yrityksen perusti Fazer Cateringin markkinointipäällikkönä toiminut Pentti Hämeenheimo. Ensimmäinen Snacky aloitti Itäkeskuksessa vuonna 1980. Ketjussa oli yhteensä 14 kaksikaistaista autogrilliä. Ne sijaitsivat Helsingissä, Espoossa, Vantaalla, Keravalla, Hämeenlinnassa, Tampereella ja Oulussa. Snackyn tuoteinnovaatioihin kuului ruishampurilainen. 1980-luvun lopulla yrityksellä oli myös perinteisempi ruokaravintola Sun Side uudessa pääkonttorissaan Herttoniemen yritysalueella.

Vuonna 1989 Snackyn osti Tuko-kaupparyhmään kuulunut Tukku Oy, myöhemmin nimillä Tukkuparti ja Sentra toiminut yritys, joka omisti tuolloin myös Spar-ketjun, Carrolsin ja Pizza Hutin Suomen-toiminnan. Oy Snacky Ab toimi Tukkupartin tytäryhtiönä ja franchise-yrittäjien päämiehenä. Myöhemmin Snacky oli osa Tukkupartin tytäryhtiötä Centramarketia. Snacky kuitenkin lopetettiin vuonna 1995, kun Oy Sentra Ab:ksi muuttunut Tukkuparti päätti keskittyä hampurilaisbisneksessä Carrolsiin. 
Snacky-tuotemerkin seuraava omistaja oli vuonna 2000 Sentran toimitusjohtajan tehtävästä Carrols-yrittäjäksi lähteneen Björn Westerholmin yhtiö Westica Partners, joka kuitenkin piti tuotemerkin pöytälaatikossa ilman toimintaa. Tammikuussa 2007 Snacky-merkin osti Jukka Niemisen ja Lennart Helakorven Burger Bakers Oy ja aloitti sillä jälleen liiketoiminnan.

Ketju toimi vuoteen 2015 asti franchise-periaatteella. Uudistetun konseptin Snackyjä oli seitsemän, joista neljä sijaitsi Helsingissä, kaksi Vantaalla ja yksi Espoossa.

Snackyn tuotteista "Poliisi" oli kerroshampurilainen, joka sisälsi muun muassa paistetun kananmunan, kun taas "Taksi"-hampurilainen sisälsi ananasta. "Pressa"-hampurilaisessa oli muun muassa pekonia ja paistettu muna, ja "Heavy Monster" oli jättimäinen kerroshampurilainen.

Snacky tunnettiin räväkästä ja loppuaikoina toiminnan laajuuteen nähden suurisuuntaisesta markkinoinnistaan, johon kuului showpainia, bikineihin pukeutuneita autonpesijöitä, drive-in-elokuvia, tyttökalentereita ja ilmaisia kondomeja. Mainonta ulottui pääkaupunkiseudun lisäksi muun muassa Thaimaan Hua Hinin avolavatakseihin. Vuoden 2015 jälkipuoliskolla yli puolet parin miljoonan euron liikevaihdosta kului markkinointiin, johon kuului muun muassa puolen tusinaa näyttävää mainoselokuvaa.

21. joulukuuta 2015 Snackyn omistanut Effect Investment Oy hakeutui konkurssiin. Ketjun toiminta loppui 18. maaliskuuta 2016, kun yrityksen toiminnalle ei löytynyt jatkajaa. Viimeinen Snacky -ravintola Helsingin Pihlajistossa sulkeutui elokuun lopussa 2016. Se toimi franchise-periaatteella, joten toiminta jatkui aina vuokrasopimuksen päättymiseen saakka.

Talousrikokset
--------------

Snacky-ketjun omistaja ja entinen toimitusjohtaja Jukka Pekka Edvard Nieminen tuomittiin maaliskuussa 2017 käräjäoikeudessa viiden ja puolen vuoden vankeusrangaistukseen useista törkeistä talousrikoksista. Nieminen oli nostanut Snackyn taustalla olleen Effect Investment Oy:n tileiltä 1,1 miljoonaa euroa. Hän oli myös saanut haltuunsa Snacky-ravintoloiden käteismyyntivaroja lähes 600 000 euroa. Kirjanpito oli jäänyt pääosin tekemättä ja yrityksen laskut maksamatta, mikä johti konkurssiin. Lisäksi Nieminen tuomittiin petoksista, jotka liittyivät valheellisiin kertomuksiin Snacky-ketjun laajentamisesta. Käräjäoikeus määräsi Niemisen menettämään lähes kolme miljoonaa euroa.

Hovioikeudessa vankeusrangaistus lyheni neljään ja puoleen vuoteen ja myös korvaussummat pienenivät hieman. Käräjäoikeuden langettama viiden vuoden liiketoimintakielto jäi kumoamatta. Syyttäjän mukaan Niemisen suunnitelma oli ollut muuttaa Australiaan rahojen haltuunoton jälkeen. Siellä Nieminen oli toiminut joitakin vuosia ravintolayrittäjänä jo vuosituhannen vaihteen paikkeilla.

Lähteet
-------

1. ↑  Hampurilaisketju Snacky palaa Helsinkiin, Taloussanomat 12.4.2012. Viitattu 29.1.2017.
2. ↑  Aapo Siippainen: Legendaarinen hampurilaisketju palasi Helsinkiin *Helsingin Uutiset*.  18.11.2021. Viitattu 21.11.2021.
3. 1 2  Historiaa (Arkistoitu sivu) Snacky.  Arkistoitu 8.11.2014. Viitattu 20.3.2016.
4. ↑  Rautio, Ilse: Perheyhtiö oivalsi että nälästä ei tule pulaa ja rakentaa autogrillejä ympäri Helsinkiä.  *Helsingin Sanomat*, 10.8.1988, s. 20. Näköislehti.
5. ↑  Tukun kova kasvu heikensi tulosta. (Työpaikkailmoitus) *Helsingin Sanomat*, 21.4.1990, s. 36. Näköislehti (maksullinen).
6. ↑  Ruohonen, Anna: Snackyt palaavat grillikisaan.  *Taloussanomat*, 31.1.2007. Artikkelin verkkoversio. Viitattu 26.7.2023.
7. 1 2  Rossi, Venla: Romukauppiaan suvusta kasvoi Snackyn sinnikäs ruokapomo.  *Helsingin Sanomat*, 14.4.2015. Artikkelin verkkoversio (maksullinen). Viitattu 1.1.2022.
8. ↑  Sutinen, Teija: Suomen Sparin toimitusjohtaja vaihtaa pikaruokaan.  *Helsingin Sanomat*, 25.8.2000. Artikkelin maksullinen verkkoversio. Viitattu 26.7.2023.
9. ↑  Alanen, Pellervo: Tukkuparti muuttuu Sentra Oy:ksi toimialamuutoksen yhteydessä.  *Helsingin Sanomat*, 7.4.1993. Artikkelin maksullinen verkkoversio. Viitattu 26.7.2023.
10. ↑  Snacky: Yhteystiedot (Arkistoitu – Internet Archive) Viitattu 18.12.2014
11. ↑  Hampurilaiset *Snacky*.  Arkistoitu 25.5.2018. Viitattu 25.5.2018.
12. ↑  snacky+mainos Haku snacky+mainos, YouTube. Viitattu 6.11.2021.
13. ↑  Mäkinen, Rami: Snackyn ex-johtaja: Näin vauhtisokeus tuhosi hampurilaisketjun – "Täysin posketonta touhua" *Ilta-Sanomat*.  23.11.2017. Viitattu 6.11.2021.
14. ↑  Mitä? Selvää suomea Thaimaassa! *Ilta-Sanomat*.  7.10.2011. Viitattu 6.11.2021.
15. ↑  Helsingin Uutiset: Pikaruokaketju Snacky konkurssiin *Helsingin Sanomat*.  22.12.2015.  Arkistoitu 23.12.2015. Viitattu 22.12.2015.
16. ↑  Lehtinen, Toni: Snacky-ravintolat sulkivat ovensa lopullisesti *HS.fi*.  20.3.2016.  Arkistoitu 21.3.2016. Viitattu 20.3.2016.
17. ↑  Jukka Hämäläinen: Kohutun Snacky-ketjun viimeinen paikka on vielä auki *Helsingin Uutiset*. Viitattu 10.1.2017.
18. ↑  Snacky-hampurilaisketjun Niemiselle petossyytteet, Iltalehti 9.1.2017. Viitattu 29.1.2017.
19. ↑  Syyte: hampurilaisketjun toimitusjohtaja kahmi 1,8 miljoonaa (Arkistoitu – Internet Archive), Ilta-Sanomat 23.1.2017. Viitattu 29.1.2017.
20. ↑  Snackyn toimitusjohtajalle talousrikoksista 5,5 vuotta vankeutta  3.3.2017. MTV.  Arkistoitu 7.1.2018. Viitattu 7.1.2018.
21. 1 2  Harju, Jukka: Snacky-hampurilaisketjun kassojen tyhjentäminen toi toimitusjohtajalle vuosien tuomion *Helsingin Sanomat*.  12.1.2018. Viitattu 12.1.2018.